SODBA SODIŠČA PRVE STOPNJE (drugi senat)

z dne 26. oktobra 2004

Zadeva T-207/02

Nicoletta Falcone

proti

Komisiji Evropskih skupnosti

„Uradniki – Splošni javni natečaj – Nepripustitev k opravljanju pisnega preizkusa na podlagi rezultata, doseženega v predizboru – Domnevna nezakonitost objave javnega natečaja“

Celotno besedilo v italijanskem jeziku II - 0000

Predmet: Tožba, katere predmet je predlog za razglasitev ničnosti odločbe natečajne komisije COM/A/10/01 z dne 2. maja 2002, da se tožečo stranko izključi iz pisnega preizkusa, ki se opravlja po predizbornih testih, ker ni pridobila dovolj točk, da bi se uvrstila med 400 kandidatov z najboljšo oceno.

Odločitev: Tožba se zavrne. Vsaka stranka nosi svoje stroške, vključno s stroški postopka za izdajo začasne odredbe.

Povzetek

1. Uradniki – Tožba – Tožba zoper odločbo natečajne komisije o zavrnitvi pripustitve – Možnost sklicevanja na nezakonitost objave javnega natečaja za izpodbijanje zavrnitve pripustitve – Pogoji

(Kadrovski predpisi za uradnike, člen 91)

2. Uradniki – Javni natečaj – Javni natečaj na podlagi dokazil o usposobljenosti in preizkusov – Pogoji pripustitve in podrobna pravila – Pooblastilo organa, pristojnega za imenovanje, za odločanje po prostem preudarku – Pravila in vsebina preizkusov – Pooblastilo komisije za odločanje po prostem preudarku – Omejitve

(Kadrovski predpisi za uradnike, Priloga III)

3. Uradniki – Javni natečaj – Organizacija – Pooblastilo organa, pristojnega za imenovanje, za odločanje po prostem preudarku – Javni natečaj, ki ga opredeljuje veliko število udeležencev – Poseganje po predizbornih testih – Določitev numerus clausus za uspešnost na predizbirnih testih, ne glede na dejansko pripustitev tako izbranih kandidatov k preizkusom po preverjanju, ali izpolnjujejo pogoje pripustitve k javnemu natečaju – Dopustnost

(Kadrovski predpisi za uradnike, Priloga III, člena 4 in 5)

1. Kandidati javnega natečaja smejo vložiti ničnostno tožbo le zoper nekatere določbe objave javnega natečaja, kadar so jim v škodo. Poleg tega smejo ti kandidati v utemeljitvi tožbe zoper posamično odločbo natečajne komisije o nepripustitvi kadar koli uveljavljati nezakonitost objave javnega natečaja, če dokažejo obstoj neposredne zveze med domnevnimi nezakonitostmi objave javnega natečaja in odločbo o nepripustitvi. Te možnosti nimajo le takrat, ko obstoj take zveze ni bil dokazan.

(Glej točki 21 in 22.)

Napotitev na: Sodišče, 19. junij 1975, Küster proti Parlamentu, 79/74, Recueil, str. 725, točke od 5 do 8; Sodišče, 11. marec 1986, Adams proti Komisiji, 294/84, Recueil, str. 977, točka 17; Sodišče, 8. marec 1988, Sergio in drugi proti Komisiji, 64/86, od 71/86 do 73/86 in 78/86, Recueil, str. 1399, točka 15; Sodišče, 6. julij 1988, Simonella proti Komisiji, 164/87, Recueil, str. 3807, točka 19; sklepni predlogi generalnega pravobranilca Légerja – Sodišče, 11. avgust 1995, Komisija proti Noonan, C-448/93 P, Recueil, str. I-2323, točka 22; Sodišče prve stopnje, 16. oktober 1990, Gallone proti Svetu, T-132/89, Recueil, str. II-549, točka 20; Sodišče prve stopnje, 16. september 1993, Noonan proti Komisiji, T-60/92, Recueil, str. II-911, točke od 21 do 29, potrdilo Sodišče, 11. avgust 1995, zgoraj navedena sodba Komisija proti Noonan, točke od 17 do 19; Sodišče prve stopnje, 17. december 1997, Chiou proti Komisiji, T-225/95, RecFP, str. I-A-423 in II-1135, točka 62.

2. Odločilna vloga objave javnega natečaja je v tem, da zainteresirane osebe čim natančneje obvesti o pogojih, ki se zahtevajo za zasedbo zadevnega delovnega mesta, da bi se jim s tem omogočila presoja, ali naj vložijo prijavo. Institucije imajo široko pooblastilo za odločanje po prostem preudarku, ko določajo merila in ko glede na ta merila in v interesu službe opredeljujejo pogoje pripustitve k opravljanju preizkusov javnega natečaja in podrobna pravila organizacije javnega natečaja. Komisija, ki ima široko pooblastilo za odločanje po prostem preudarku glede podrobnih pravil in natančnejše vsebine preizkusov, predvidenih v javnem natečaju, je vseeno vezana na besedilo te objave.

(Glej točko 31.)

Napotitev na: Sodišče prve stopnje, 16. oktober 1990, Gallone proti Svetu, T‑132/89, Recueil, str. II-549, točka 27; Sodišče prve stopnje, 17. december 1997, Moles García Ortúzar proti Komisiji, T-216/95, RecFP, str. I-A-403 in II-1083, točki 44 in 45.

3. Organ, pristojen za imenovanja, ima široko pooblastilo za odločanje po prostem preudarku pri določanju pogojev in podrobnih pravil organizacije javnega natečaja in Sodišče prve stopnje sme kritizirati njegovo odločitev le takrat, kadar niso bile upoštevane omejitve tega pooblastila.

Kadar organ, pristojen za imenovanja, organizira splošni javni natečaj, sme v okviru te diskrecijske pravice v objavi tega javnega natečaja predvideti prvo predizborno fazo kandidatov, ki jo opravi komisija, da bi bili obravnavani le tisti kandidati, ki imajo na zadevnem področju kvalifikacije, zahtevane za pripustitev k javnemu natečaju, s tem pa v skladu z načelom dobre uprave zadosti zahtevam po smotrni organizaciji javnega natečaja. V tem smislu je postopanje, ki zlasti v postopkih javnega natečaja, ki ga opredeljuje veliko število udeležencev, sestoji iz tega, da se šele po predizbornih testih preveri, ali kandidati izpolnjujejo posebne pogoje za pripustitev k javnemu natečaju, v skladu s členoma 4 in 5 Priloge III h Kadrovskim predpisom in z interesom institucije, da ima za sodelovanje pri preizkusih javnega natečaja na voljo le kandidate, ki izpolnjujejo te pogoje, in z načelom dobre uprave.

Organ, pristojen za imenovanja, tako ne presega svojega pooblastila za odločanje po prostem preudarku, kadar oceni kot primerno, da se za namene določitve čakalnega seznama 150 uspešnih udeležencev, ki v skladu s členom 27 Kadrovskih predpisov ustrezajo najvišjim zahtevam glede usposobljenosti, storilnosti in neoporečnosti, za pripustitev k opravljanju preizkusov določi dvojni pogoj, da je kandidat eden izmed 400 kandidatov, ki so dosegli najboljše rezultate pri predizbornih testih, in da izpolnjuje vse pogoje za pripustitev k javnemu natečaju, in ne pogoja, da je eden izmed 400 kandidatov, ki izpolnjujejo navedene pogoje in so dosegli najboljše rezultate pri predizbornih testih.

(Glej točke od 38 do 40, 44 in 46.)

Napotitev na: Sodišče prve stopnje, 2. maj 2001, Giulietti in drugi proti Komisiji, T-167/99 in T-174/99, RecFP, str. I-A-93 in II-441, točka 77; Sodišče prve stopnje, 28. november 2002, Pujals Gomis proti Komisiji, T-332/01, RecFP, str. I-A-233 in II-1155, točke od 84 do 86.